钦定古今图书集成/理学汇编/学行典/第184卷 > 陆彦师
## 钦定古今图书集成/理学汇编/学行典/第184卷 > 陆彦师

按《隋书孝义传》：“陆彦师，字云房，魏郡临漳人。祖希道，
魏定州刺史。父子彰，中书监。彦师少有行检，为邦族
所称。长而好学，解属文。魏襄城王元旭引为参军事，
以父艰去职，哀毁殆不胜丧，与兄卬庐于墓次，负土
成坟。公卿重之，多就墓侧存问，晦朔之际，车马不绝。
齐文宣闻而嘉叹，旌表其闾，号其所住为孝终里。中”
书令河闲邢卲表荐之，未报。彭城王浟为司州牧，召
补主簿。后历中外府东阁祭酒。兄卬当袭父始平侯以彦师昆弟中最幼，表让封焉，彦师固辞而止。时称
“友悌孝义，总萃一门。”迁中书舍人，寻转通直散骑侍
郎。每陈使至，必令高选主客，彦师所接对者，前后六
辈。历中书、黄门侍郎，以不阿宦者，遇谗，出为中山太
守，有惠政。数年，征为吏部郎中。周武平齐，授彦师下
大夫。宣帝时，转少纳言，赐爵临水县男，奉使幽蓟。俄
而高祖为丞相，彦师遇疾，请假还邺。尉回将为乱，彦
师微知之，遂委妻子，潜归长安。高祖嘉之，授内史下
大夫，拜上仪同。高祖受禅，拜尚书左丞，进爵为子。彦
师素多病，未几，以务剧病动，乞解所职，有诏听以本
官就第。岁馀，转吏部侍郎。隋承周制，官无清浊。彦师
在职，凡所任人，颇甄别于士庶，论者美之。后复以病
出为汾州刺史，卒官。